Document ID: 31999R2807

ΚΑΝΟΝΙΣΜΟΣ (ΕΚ) αριθ. 2807/1999 ΤΗΣ ΕΠΙΤΡΟΠΗΣ
της 22ας Δεκεμβρίου 1999
περί καθορισμού των τιμών αναγωγής των αλιευτικών προϊόντων για την αλιευτική περίοδο 2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3759/92 του Συμβουλίου, της 17ης Δεκεμβρίου 1992, περί κοινής οργανώσεως αγοράς στον τομέα των προϊόντων αλιείας και υδατοκαλλιέργειας(1), όπως τροποποιήθηκε τελευταία από τον κανονισμό (ΕΚ) αριθ. 3318/94(2), και ιδίως το άρθρο 22 παράγραφος 6 πρώτο εδάφιο και το άρθρο 23 παράγραφος 5,
Εκτιμώντας τα ακόλουθα:
(1) το άρθρο 22 παράγραφος 1 του κανονισμού (ΕΟΚ) αριθ. 3759/92 προβλέπει, μεταξύ άλλων, τον ετήσιο καθορισμό ανά κατηγορία προϊόντων, των τιμών αναγωγής που ισχύουν για την Κοινότητα, για τα προϊόντα που εμφαίνονται στα παραρτήματα Ι, ΙΙ και ΙΙΙ, στο παράρτημα ΙV σημείο Β και στο παράρτημα V του εν λόγω κανονισμού, με την επιφύλαξη των διαδικασιών διαβούλευσης που προβλέπονται για ορισμένα προϊόντα στα πλαίσια της GATT·
(2) το άρθρο 23 παράγραφος 1 του κανονισμού (ΕΟΚ) αριθ. 3759/92 προβλέπει, μεταξύ άλλων, τη δυνατότητα να καθορίζονται, προ της ενάρξεως κάθε περιόδου εμπορίας, οι τιμές αναγωγής για τα προϊόντα που αναφέρονται στο παράρτημα IV σημείο Α·
(3) το άρθρο 22 παράγραφος 2 του κανονισμού (ΕΟΚ) αριθ. 3759/92 προβλέπει ότι, για τα προϊόντα που απαριθμούνται στο παράρτημα Ι σημεία Α, Δ και Ε του ίδιου κανονισμού, η τιμή αυτή είναι ίση αντίστοιχα με την τιμή αποσύρσεως, ή την τιμή πωλήσεως, που καθορίζεται σύμφωνα με το άρθρο 11 παράγραφος 1 και το άρθρο 13 του εν λόγω κανονισμού·
(4) οι κοινοτικές τιμές απόσυρσης και πώλησης των εν λόγω προϊόντων καθορίζονται, για την αλιευτική περίοδο 2000, με τον κανονισμό (ΕΟΚ) αριθ. 2802/1999 της Επιτροπής(3)·
(5) για τα προϊόντα που απαριθμούνται στο παράρτημα Ι σημεία Β και Γ και στο παράρτημα IV σημείο Β του κανονισμού (ΕΟΚ) αριθ. 3759/92, οι τιμές αναγωγής καθορίζονται βάσει του μέσου όρου των τιμών αναγωγής νωπού προϊόντος και βάσει των εξόδων μεταποίησης και της ανάγκης να εξασφαλιστεί μια σχέση τιμών που θα ανταποκρίνεται στην κατάσταση της αγοράς·
(6) για τα προϊόντα που απαριθμούνται στο παράρτημα ΙΙ του κανονισμού (ΕΟΚ) αριθ. 3759/92, οι τιμές αναγωγής πρέπει να εξαχθούν από τις τιμές του προσανατολισμού, που αναφέρονται στο άρθρο 9 παράγραφος 1 του εν λόγω κανονισμού, βάσει του επιπέδου της τιμής που λαμβάνεται υπόψη, για την εφαρμογή των μέτρων παρεμβάσεως για τα προϊόντα που αναφέρονται στο άρθρο 16 παράγραφος 1 του ίδιου κανονισμού και καθορίζονται με βάση την κατάσταση της αγοράς αυτών των προϊόντων·
(7) για τους τόνους των ειδών Thunnus και Euthynnus που απαριθμούνται στο παράρτημα ΙΙΙ του κανονισμού (ΕΟΚ) αριθ. 3759/92, οι τιμές αναγωγής καθορίζονται βάσει του σταθμισμένου μέσου όρου των τιμών "ελεύθερο στα σύνορα" που διαπιστώθηκαν στις πιο αντιπροσωπευτικές αγορές κρατών μελών κατά τα τρία προηγούμενα χρόνια·
(8) για τους κυπρίνους και τους σολομούς που αναφέρονται στο παράρτημα IV σημείο Α του κανονισμού (ΕΟΚ) αριθ. 3759/92, οι τιμές αναγωγής καθορίζονται βάσει του μέσου όρου των τιμών στην παραγωγή που διαπιστώθηκαν τα τρία έτη που προηγούνται της ημερομηνίας καθορισμού της τιμής αναγωγής για ένα προϊόν του οποίου τα εμπορικά χαρακτηριστικά και οι αντιπροσωπευτικές ζώνες παραγωγής έχουν καθοριστεί από τον κανονισμό (ΕΟΚ) αριθ. 2210/93 της Επιτροπής(4), όπως τροποποιήθηκε τελευταία από τον κανονισμό (ΕΟΚ) αριθ. 843/95(5)·
(9) για τα κατεψυγμένα και αλατισμένα προϊόντα που εμφαίνονται στο παράρτημα V του κανονισμού (ΕΟΚ) αριθ. 3759/92, η τιμή αναγωγής καθορίζεται με βάση την μέση τιμή αναγωγής για το νωπό προϊόν, λαμβάνοντας υπόψη τις δαπάνες μεταποίησης και την κατάσταση της αγοράς· εάν δεν καθορίστηκε τιμή αναγωγής για το νωπό προϊόν, οι τιμές αναγωγής κυθορίζονται βάσει της τιμής αναγωγής που εφαρμόζεται σε ένα εμπορικά ανάλογο νωπό προϊόν· ωστόσο, λόγω του όγκου και των προϋποθέσεων εισαγωγής ορισμένων αλατισμένων και κατεψυγμένων προϊόντων, δεν είναι δυνατό να καθοριστεί, στο άμεσο μέλλον, τιμή αναγωγής για όλα τα προϊόντα αυτά·
(10) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
οι τιμές αναγωγής, για την αλιευτική περίοδο 2000, των προϊόντων που εμφαίνονται στα παραρτήματα Ι, ΙΙ και ΙΙΙ, στο παράρτημα IV σημείο Α και σημείο Β, καθώς και ορισμένων προϊόντων του παραρτήματος V του κανονισμού (ΕΟΚ) αριθ. 3759/92 καθορίζονται όπως εμφαίνεται στο παράρτημα.
Άρθρο 2
Ο παρών κανονισμός αρχίζει να ισχύει την 1η Ιανουαρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1999.

Labels: 2
6